**USMERNENIE SFZ k vyhláške Úradu verejného zdravotníctva.**

**USMERNENIE (účinné od 3. januára 2021)**

**k vyhláške Úradu verejného zdravotníctva Slovenskej republiky, ktorou sa nariaďujú opatrenia pri ohrození verejného zdravia k obmedzeniam prevádzok a hromadných podujatí č. 77/2020 uverejnenej vo Vestníku vlády SR dňa 31.12.2020 v spojení s uznesením vlády SR č. 808/2020 z 31.12.2020**

**vydané dňa 3.1.2021**

Slovenský futbalový zväz (ďalej len „SFZ“) vydáva k vyhláške Úradu verejného zdravotníctva Slovenskej republiky, ktorou sa nariaďujú opatrenia pri ohrození verejného zdravia k obmedzeniam prevádzok a hromadných podujatí č. 77/2020 uverejnenej vo Vestníku vlády SR dňa 31.12.2020 (ďalej len „vyhláška ÚVZ SR“) v spojení s uznesením vlády SR č. 808/2020 z 31.12.2020 (ďalej len „uznesenie vlády SR“) nasledovné usmernenie:

SFZ rešpektuje všetky opatrenia, nariadenia a právne predpisy, ktoré prijali štátne orgány a inštitúcie s cieľom ochrany verejného zdravia v súvislosti so znížením rizika šírenia ochorenia COVID-19 a bude sa nimi riadiť.

***1. Vyhláška ÚVZ SR (celý text nájdete na linku:*** [***https://www.minv.sk/swift\_data/source/verejna\_sprava/vestnik\_vlady\_sr\_2020/ciastka\_38\_2020.pdf***](https://www.minv.sk/swift_data/source/verejna_sprava/vestnik_vlady_sr_2020/ciastka_38_2020.pdf) ***)***

*V súlade s § 4 ods. 1 vyhlášky ÚVZ SR sa všetkým fyzickým osobám, fyzickým osobám – podnikateľom a právnickým osobám zakazuje usporadúvať akékoľvek hromadné podujatia športovej, kultúrnej, zábavnej, spoločenskej a inej povahy, pričom vyhláška po novom neupravuje počet účastníkov takéhoto podujatia.*

*Výnimky z tohto zákazu sú definované v § 4 ods. 2 citovanej vyhlášky, pričom výnimku majú v súlade s § 4 ods. 2 písm. a) vyhlášky aj hromadné podujatia jednorazovej povahy, ktorých všetci účastníci budú v dobe začiatku hromadného podujatia disponovať negatívnym výsledkom RT-PCR testu na ochorenie Covid-19 nie starším ako 12 hodín a ktoré budú ohlásené na miestne príslušnom regionálnom úrade verejného zdravotníctva najneskôr 48 hodín pred jeho začiatkom, pričom je potrebné uviesť presný čas a miesto jeho konania a v súlade s § 4 ods. 2 písm. h) vyhlášky aj hromadné podujatia nevyhnutné na priebeh najvyššej futbalovej súťaže FORTUNA Ligy a II. futbalovej ligy, na ktoré sa toto usmernenie nevzťahuje (pri tréningoch sa postupuje ako doteraz podľa manuálu).*

***2.*** ***Uznesenie vlády SR (celý text nájdete na linku:*** [***https://rokovania.gov.sk/RVL/Resolution/18962***](file:///\\Users\mariaberdisova\Downloads\808_2020.pdf)***)***

Uznesením vlády SR došlo k sprísneniu obmedzenia pohybu a pobytu a k zrušeniu niektorých výnimiek zo zákazu vychádzania, a to na obdobie od 1.1.2021 do 24.1.2021.

Podľa bodu B.1., bod 1. uznesenia vlády SR sa zákaz vychádzania nevzťahuje  na cestu do a zo zamestnania zamestnancov, ktorí nemôžu vzhľadom na povahu práce podľa rozhodnutia zamestnávateľa vykonávať prácu formou home office a cestu späť, a cestu na výkon podnikateľskej činnosti alebo inej obdobnej činnosti, ktorá nemôže byť vykonávaná formou home office a cestu späť.

Zároveň v súlade s bodom B.1., bod 12. uznesenia vlády SR sa zákaz vychádzania nevzťahuje na pobyt v prírode vrátane individuálneho športu v rámci okresu, v prípade hlavného mesta Slovenskej republiky Bratislavy a Košíc v rámci územia mesta, a cestu späť.

***3.*** ***USMERNENIE SFZ K TRÉNINGOVÉMU PROCESU***

***Tréningový proces a športové aktivity v kluboch sú od 1.1.2021 s výnimkou FORTUNA Ligy a II. futbalovej ligy ZAKÁZANÉ.***

V dvoch najvyšších súťažiach sa tréningový proces riadi existujúcim manuálom ako doteraz, pričom na cestu na tréning a späť sa uplatňuje výnimka zo zákazu vychádzania podľa bodu B.1., bod. 1 uznesenia vlády SR.

Tréningy a športové aktivity v iných kluboch je možné uskutočňovať len na základe výnimky zo zákazu vychádzania podľa bodu B.1., bod 12. uznesenia vlády SR, a to individuálne v rámci okresu, pričom individuálny tréning znamená, že okrem členov spoločnej domácnosti sa športovej aktivity nezúčastňujú iné osoby (napr. tréner).

SFZ situáciu monitoruje a v prípade akejkoľvek zmeny bude na ňu operatívne reagovať. O svojich rozhodnutiach bude okamžite informovať prostredníctvom svojho webového sídla [www.futbalsfz.sk](https://www.futbalsfz.sk/) a oficiálnych sociálnych sietí.  Usmernenie k športovej činnosti je vydané aj v nadväznosti na aktuálne usmernenia Ministerstva školstva, vedy, výskumu a športu SR, ktoré sú zverejnené na webovej adrese <https://www.minedu.sk/7363-sk/aktuality/>.